NARIADENIE KOMISIE (ES) č. 869/2007
z 23. júla 2007
o uvoľnení zábezpek spojených s dovoznými právami v rámci určitých dovozných colných kvót v sektore hovädzieho mäsa z dôvodu pristúpenia Bulharska a Rumunska k Európskej únii
KOMISIA EURÓPSKYCH SPOLOČENSTIEV,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska, a najmä na jeho článok 41,
keďže:
(1)
Do 31. decembra 2006 bol dovoz určitého živého hovädzieho dobytka do Spoločenstva založený na viacročnom základe v rámci dovozných colných kvót otvorených pre Bulharsko a Rumunsko nariadením Komisie (ES) č. 1217/2005 z 28. júla 2005, ktorým sa stanovujú podrobné pravidlá uplatňovania colnej kvóty na niektorý živý hovädzí dobytok s pôvodom v Bulharsku podľa rozhodnutia Rady 2003/286/ES (1), a nariadením Komisie (ES) č. 1241/2005 z 29. júla 2005, ktorým sa stanovujú podrobné pravidlá uplatňovania colnej kvóty na niektorý živý hovädzí dobytok s pôvodom v Rumunsku podľa rozhodnutia Rady 2003/18/ES (2), pričom tento dovoz bol podmienený pridelením dovozných práv spravovaných v rámci dovozných povolení. Od 1. januára 2007 sa tieto dovozné povolenia nemôžu použiť v rámci takéhoto obchodovania.
(2)
Niektoré dovozné práva udelené v júli 2006 a platné bežne do 30. júna 2007 sa použili len čiastočne alebo sa nepoužili vôbec. Nesplnenie záväzkov spojených s príslušnými dovoznými právami by malo mať za následok prepadnutie zložených zábezpek. Vzhľadom na to, že dané záväzky po pristúpení Bulharska a Rumunska už nie je možné splniť, je potrebné prijať s účinnosťou od dátumu pristúpenia týchto dvoch krajín opatrenie, na základe ktorého by sa uvoľnili zábezpeky spojené s dovoznými právami udelenými v rámci dovozných colných kvót.
(3)
Opatrenia stanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
1. Na požiadanie zainteresovaných strán sa zábezpeky spojené s dovoznými právami zložené v súlade s článkom 5 ods. 1 nariadenia (ES) č. 1217/2005 a článkom 5 ods. 1 nariadenia (ES) č. 1241/2005 uvoľňujú za týchto podmienok:
a)
žiadateľ si podal žiadosť o pridelenie dovozných práv a tieto mu boli pridelené v rámci kvót:
i)
uvedených v článku 1 nariadenia (ES) č. 1217/2005 alebo
ii)
uvedených v článku 1 nariadenia (ES) č. 1241/2005;
b)
dovozné práva sa do 1. januára 2007 použili len čiastočne alebo sa nepoužili vôbec.
2. Zábezpeky uvedené v odseku 1. budú uvoľnené v pomernej výške, zodpovedajúcej dovozným právam, ktoré neboli použité do 1. januára 2007.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. júla 2007